Viking - Molde 2-1

Det ble tøft for Molde uten Vegard Forren på banen mot Viking mandag kveld. Landslagsstopperen var henvist til benken.

Se høydepunktene øverst i saken!

Det straffet seg, for selv om Tommy Høiland scoret først for gjestene, vant Viking 2-1 etter scoringer fra Samuel Adegbenro og Veton Berisha. Da Berisha avgjorde kampen rotet Moldes Ruben Gabrielsen det til i forsvaret.

– Vi kunne fått med oss 1-1 herfra, men når jeg velger å drite meg ut på live TV så blir det tungt, sa Molde-stopperen til TV 2 etter kampen.

Se intervjuer etter kampen til høyre i saken!

Savnet Forren

Molde slet tungt i Stavanger og under kampen var TV 2s ekspertkommentator Egil «Drillo» Olsen kritisk til Tor Ole Skulleruds hvil av Vegard Forren.

– Jeg mener at Forrens offensive bidrag er savnet hos Molde. Når ingen andre står frem blir det ekstra merkbart, sa «Drillo» etter Vikings ledermål.

Konfrontert med laguttaket var Molde-treneren ordknapp etter kampen.

– Det kan sikkert alltid diskuteres. Vi vet at Forren ofte er viktig for oss, men han også trenger en hvil innimellom. Det var vurderingen vår i dag, sa Skullerud til TV 2.

– Kommer alltid litt rundere hjem

Den forklaringen skjønner ikke Magne Hoseth.

– Det er bra for oss at de velger å hvile Forren. Han er ekstremt viktig og har en ekstremt god venstrefot som kan slå gjennom et par ledd. Det var en gambling, men de har en stor stall så jeg skjønner det, sa Magne Hoseth til TV 2.

– Jeg hadde aldri hvilt han. Ikke en gang ferie ville han ha fått av meg, for han kommer alltid litt rundere hjem enn når han drar på ferie. Hadde jeg vært trener skulle han ha spilt hvert eneste minutt, fortsatte Hoseth.

Glissent Viking Stadion

Seieren mot Molde betyr at Viking nå fått en opptur etter en litt trøblete start på sesongen.

– Det betyr mye. Nå har vi ni poeng og slipper det stresset langt der nede på tabellen. Det gir selvtillit, sa matchvinner Veton Berisha til TV 2 etter kampen.

Han håper siddisene finner veien til tribunen. Mot Molde var det glissent på tribunene. Spissen tror kanskje mandagens seier vekker hjemmepublikumet.

– Jeg håper at folk kommer til neste hjemmekamp, fortsatte Vikings matchvinner.

Feiret foran sitt gamle hjemmepublikum

På et glissent Viking Stadion var det gjestene som kom best i gang. Allerede etter seks minutter burde Molde ha ledet kampen. Mattias Moström kom seg rundt på høyrekanten og la ballen inn til Mohamed Elyounoussi. «Moi» kunne enkelt styre ballen i mål, men maktet ikke å overliste Iven Austbø i Viking-målet.

22 minutter senere var det en gammel kjenning som skulle presentere seg foran sitt gamle hjemmepublikum. Moström slo gjennom Tommy Høiland som pirket ballen i mål fra cirka syv meters hold. Målet feiret Molde-spissen rett foran sitt gamle hjemmepublikum.

Se scoringen til høyre i saken!

Like etter ledermålet kunne gjestene ha økt ledelsen, men Harmeet Singhs skudd etter corneren gikk like utenfor stolpen.

Syv minutter før hvilen var Vikings Samuel Adegbenro nære på å utligne. Et presist innlegg fra Andrè Danielsen fant Adegbenro på bakerste stolpe. Headingen gikk like utenfor.

Lang mer treffsikker var nigerianeren like før pause. Makhtar Thioune slo en presis corner som fant Adegbenro inne i feltet. Vingen headet ballen rett i krysset. En vakker utligning, og 19-åringens første mål i Tippeligaen etter overgangen i vinter.

Se scoringen til høyre i saken!

Tippeligaen i altomfotball.no: Tabell | Terminliste | Statistikk | Viking | Molde

Berisha avgjorde

Etter pause fortsatte vingen å prege kampen, selv om det var langt mellom høydepunktene i innledningen av omgangen.

67 minutter ut i kampen fikk Viking frispark. Thioune valgte å skyte og Nyland i Molde-målet fikk akkurat slått ballen over tverrliggeren.

Nå satte Viking et skikkelig press på Molde. Minutter senere rotet gjestene i forsvaret. Yann Erik De Lanley kom gjennom, men ble lagt i bakken av Joona Toivio. Espen Berntsen nøyde seg kun med gult kort, selv om Viking-vingen trolig ville vært alene med keeper.

To minutter senere tok Viking likevel ledelsen. Hjemmelaget vant ballen høyt i banen og Veton Berisha ble spilt gjennom. Ingen gikk i presset på spissen og skuddet gikk via en Molde-forsvarer og rett i mål.

Gjestene maktet ikke å svare på Vikings ledermål og dermed vant vertene 2-1.